Libor Zoltán – Nagy Ádám

Egri csillagok

– Kalandkönyv –

részlet

Athenaeum

Copyright © Libor Zoltán, Nagy Ádám, 2023
Minden jog fenntartva.
© Athenaeum Kiadó, 2023

Az útvonalakat ellenőrizte:
Bozsó Csilla, Gyimesi András és Pompor Zoltán

Kiadta az Athenaeum Kiadó,
az 1795-ben alapított Magyar Könyvkiadók és Könyvterjesztők Egyesülésének tagja.
1086 Budapest, Dankó u. 4–8.
www.athenaeum.hu
www.facebook.com/athenaeumkiado

ISBN 978 963 543 326 1
ISSN 2939-5941

Felelős kiadó: Dian Viktória
Felelős szerkesztő: Besze Barbara
Szerkesztette: Pompor Zoltán
Műszaki vezető: Dubecz Adrienn
Borító: Földi Andrea

Elektronikus változat
eKönyv Magyarország Kft.
www.ekonyv.hu
Készítette: Ambrose Montanus

Kedves Olvasó!

Ez a lapozgatós könyv Gárdonyi Géza Egri csillagok című, az 1500-as években játszódó ikonikus regényének újragondolása. Nemcsak olvasni, de játszani is lehet vele, ugyanis Bornemissza Gergő szerepébe lépve Te alakítod a történetet, és küzdhetsz saját magadért, Vicuskáért és a magyarok jövőjéért. Döntéseiden múlik, hogy a majd húsz évet felölelő történetben családot alapíthatsz-e Vicuskával, sikerül-e visszaverni a törököt Eger alól, illetve milyen sors jut a magyarságnak.

Bár számos dolog hasonlatos Gárdonyi regényéhez, sok mindenben másképp alakul a cselekmény. Könyvünk ugyanis nem elsősorban az eredeti históriát meséli újra. A legfontosabb különbség, hogy állandóan választhatsz, sőt választanod kell. Tucatnyi helyszínen különböző kalandokat, élethelyzeteket, kihívásokat megélve dönthetsz hétköznapi kérdésekben, erkölcsi dilemmákban és az életed szempontjából jelentős helyzetekben.

Feladatod hármas: maradj életben, és védd meg Jumurdzsák amulettjét (mint látni fogod, a gyűrű és a sorsod sokszor kéz a kézben jár), oltalmazd Vicuska szerelmét, valamint óvd meg az egri várat, ezzel biztosítva a magyarság jövőjét (bár ezt akár értelmezheted a maitól eltérő módon is). Ehhez segítséget ad a könyv végi Útinapló, ahol fel tudod jegyezni a legfontosabb történéseket.

Célirányosan érdemes cselekedned. Utad során ugyanis szinte minden lépésnek vannak – ha néha nem is azonnal nyilvánvalóvá váló – következményei. Ezekből aztán többnyire új helyzetek, új választási lehetőségek és új döntések születnek. Mindazonáltal a választásaidnak sokszor nincsenek azonnal átlátható „bizonyosan helyes” vagy „mindenképpen helytelen” eredményei, és nem lesz mindig, minden döntés élet-halál kérdése.

Azt, hogy a történet miként alakul, erősen meghatározza kíváncsiságod, együttműködési vagy versengő szándékod és megannyi más jellemvonásod. Sőt, a döntéseid meghatározzák más szereplők reakcióit is. Persze lehetnek meglepetések, a döntéseid akár vezethetnek olyan következményekhez is, amelyek nem feltétlenül találkoznak az elképzeléseiddel. Ennek ellenére járd nyugodtan a saját utad, ha pedig szünetet akarsz tartani, azt az új rész elkezdése előtt érdemes, és adott esetben ide is tudsz biztonsággal visszalépni.

A kötetben szövegelemek közt lapozgatva haladhatsz a történetben, amit nem oldalszámok, hanem az elemek számai jelölnek 1-től 350-ig. Az egyes elemekben kövér betűkkel szedett és a margón kardokkal jelzett számok a sereged számának alakulását jelzik. a katonák számát a kötet végén, hátul, illetve a könyv hátsó fülén is vezetheted. A játék kedvéért az első, az Az a fő, hogy ne féljen a legény! részben a párbeszédek rímbe, úgynevezett makámákba vannak szedve. Amikor döntened kell, jelöljük, hogy melyik elemhez kell lapoznod ahhoz, hogy a történetet a döntésed szerint folytathasd. A játékot az 1. elemnél kezdd!

Kalandra fel!

A szerzők

Történetünk kezdetén

A törökök 1521-ben elfoglalták a déli végvárrendszer kulcsát, Nándorfehérvárt, s így megnyílt számukra az út a Magyar Királyság felé. Öt évvel később, 1526-ban meg is kezdte előrenyomulását a török sereg, amelynek eredménye az 1526. augusztus 29-én délután, Mohács mellett lezajlott rövidke csata és a magyar hadak csúfos kudarca lett. A gyalogos csapatok döntő többsége a harctéren veszett, a lovasok nagy része a csatát otthagyva menekült el. Mindenki meglepetésére azonban – vélhetőleg utánpótlási vonalaik védelmében – a török haderő még egy időre visszahúzódott délre.

A talpra állás felemásra sikerült. A nemesek két királyt választottak: Szapolyai (avagy Zápolya) János erdélyi vajdát és Habsburg Ferdinánd osztrák főherceget és cseh királyt. A török elleni védekezés megszervezése helyett azonban 1527-ben a két király között háború vette kezdetét. A hadiszerencse Ferdinánd mellé állt, Szapolyai János Lengyelországba menekült, ahonnan a török szultán, Szulejmán segítségét kérte. A segítségadás ürügyén 1529-ben a törökök ismét betörtek az országba, s az elkövetkező évtizedben kóborló szabadcsapatai – sokszor különösebb hadi elképzelés nélkül – portyáztak és pusztítottak az országban. A tizenöt évig tartó viaskodásnak ugyancsak a törökök vetettek véget: 1541-ben elfoglalták Budát, és megszállták az ország középső részét. A magyar nemzet tulajdonképpen két ellenség közé szorult, a törökök és a Habsburgok is fenyegették.

Ez a korántsem üdvös helyzet megszokott számodra, hiszen ebben a környezetben cseperedtél fel.

Az a fő, hogy ne féljen a legény!

1 A neved Bornemissza Gergő, hét és fél éves vagy, az 1533-as év meleg nyara van. Anyád mindig azt mondja, hogy szerencsés gyermek vagy, mert a te vezérlőcsillagodnak köszönhető, hogy a vesztes mohácsi csata után a törökök mégsem szállták meg az országot. Egy Pécs melletti kis faluban, Keresztesfalván élsz édesanyáddal és nagyapáddal, aki fiatalon még a Dózsa-felkelésben harcolt. Édesapád nagyon korán meghalt, nem is igazán emlékszel rá.

Szegények vagytok, alig tudjátok fenntartani magatokat. Anyád az urasági földeken dolgozik és viszi a ház körüli teendőket, nagyapád néha koldulni jár. Olykor a vidék urától, Cecey Péter birtokos nemestől kaptok alamizsnát. A nemesúr már idős, de hozzád hasonló korú lánya van, Vicuska, aki egyben a legjobb barátod is.

A szegénység miatt nem csoda, ha soványka, sőt egész csenevész vagy, ugyanakkor korodhoz képest komoly, szófogadó és felelősségtudó gyermekként ismernek. Ki is veszed a részed a ház körüli munkákból, ezért a nap idén is barnára sütötte a bőröd.

Nagyapád megkér, hogy vidd el egyetlen lovatokat legelni. Szürke jön is veled, a közeli kiserdőhöz és az azon átfolyó patakhoz mentek, hogy ha a ló megszomjazik, rögtön tudjon is inni. Cecey Péter mélyen a szemedbe nézve bízza rád későn érkezett ötéves lányát, így Vicuska is veled tart.

***

Bár a szikkadt talajon nem lenne túl nehéz a gyaloglás, Szürke még mintha örülne is annak, hogy két kis utasát hordozhatja. Ahogy léptettek, elönt a büszkeség: végvári vitézként látod magad, aki az országrontó törökkel kel birokra. Kardodat – amely egy fűzfahusáng – magad elé rántod, és hol védekezel a képzeletbeli ütések ellen, hol visszatámadsz. Fantáziádban tucatnyi töröktől óvod meg a családodat, a várat, ahol szolgálsz és a nemzetedet.

Lassan eléritek az erdősávot és a patakot. A jóleső képzelgést az ötéves Vicuska édesen magas hangja töri meg:

– Gejgő, bujócskázzunk! Minden jejtekhelyet egyből kipjóbáljunk!

Te inkább arra gondolsz, hogy megfürödnél a kicsiny tavacskává szélesedő patakban. Izzasztó meleg van, jólesne, ha a víz teljesen körülölelne. Mit felelsz?

Ha bújócskázol Vicuskával, lapozz a 219-re!

Ha rábeszéled, hogy inkább fürödjetek, lapozz a 276-ra!

Tartalom

Kedves Olvasó!

Történetünk kezdetén

Az a fő, hogy ne féljen a legény!

Holdfogyatkozás

Sztambul

Sztambul

Debrecen

Eger veszedelme

Oda Buda

Útinapló – Várvédők

Szószedet

Zárszó

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Lora – SIL Open Font License
Noto Serif – Apache License 2.0
Old Stamper – Cpr.Sparhelt font License v1.00